Temeljem članka 34. Zakona o fiskalnoj odgovornosti (NN 11/18, 83/23), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila (NN 95/19), članka 14. Zakona o proračunu (NN 144/21), Pravilnika o načinu korištenja vlastitih prihoda proračunskih korisnika Grada Šibenika (KLASA: 400-7/22-01/3, URBROJ: 2182-06-22-1 od 29. prosinca 2022. godine) te poglavlja IX. Statuta Javne vatrogasne postrojbe grada Šibenika, Vatrogasno vijeće Javne vatrogasne postrojbe grada Šibenika, na sjednici održanoj dana 31. siječnja 2025. godine, donijelo je

**PRAVILNIK**

**O OSTVARIVANJU I NAČINU KORIŠTENJA VLASTITH PRIHODA**

**OSTVARENIH OD OBAVLJANJA DJELATNOSTI**

**I PRIHODA OSTVARENIH PO DRUGIM OSNOVAMA**

**OPĆE ODREDBE**

**Članak 1.**

Ovim Pravilnikom uređuju se vrste prihoda Javne vatrogasne postrojbe grada Šibenika, kao proračunskog korisnika, ostvarenih na tržištu od obavljanja registrirane djelatnosti, mjerila i način korištenja vlastitih i namjenskih prihoda, te drugih pitanja vezanih za korištenje posebnih prihoda.

**VRSTE PRIHODA**

**Vlastiti prihodi**

**Članak 2.**

Vlastite prihode kao izvor financiranja čine prihodi koje Javna vatrogasna postrojba grada Šibenika ostvaruje obavljanjem poslova na tržištu i u tržišnim uvjetima.

Vlastiti prihodi ostvaruju se pružanjem sljedećih usluga:

* Pružanju usluga vatrogasnih (protupožarnih) osiguranja i tehničke zaštite;
* Pregled, servisiranje i ispitivanje vatrogasne i druge opreme iz djelatnosti (servis vatrogasnih aparata, servis dišnih aparata);
* Pružanje usluge najma prostora;
* Pružanje usluga prijevoza vode;
* Pružanje usluga nadzora nad vatrodojavnom centralom;
* Iznajmljivanje vatrogasne opreme;
* Osposobljavanje i usavršavanje vatrogasnih kadrova;
* Pripremanje i organizacija seminara iz djelatnosti;
* Izdavanje knjiga, skripti i ostalih stručnih publikacija iz djelatnosti.

Javna vatrogasna postrojba grada Šibenika može obavljati jednu ili više djelatnosti iz stavka 2. ovog članka, uz uvjet da njihovo obavljanje ne umanjuje intervencijsku spremnost Javne vatrogasne postrojbe grada Šibenika.

Uz djelatnosti iz stavka 2. ovog članka, Javna vatrogasna postrojba grada Šibenika može obavljati i druge djelatnosti, ako se one u manjem opsegu ili uobičajeno obavljaju uz upisanu djelatnosti.

Cijene usluga iz stavka 2. ovog članka, utvrđuju se Odlukom o vrstama i cijenama usluga Javne vatrogasne postrojbe grada Šibenika, koju donosi gradonačelnik Grada Šibenika, na prijedlog Javna vatrogasne postrojbe grada Šibenika.

Javna vatrogasna postrojba grad Šibenika ima ovlast ostvarivati vlastite prihode, bez prethodne suglasnosti Osnivača, osim kad se radi o pružanju usluge najma prostora, za što je dužna pribaviti suglasnost Osnivača.

**Članak 3.**

Vlastiti prihodi, koje Javne vatrogasna postrojba grada Šibenika planira ostvariti, dio su Proračuna tekuće godine Osnivača te za iduće razdoblje i kao takvi planiraju u Financijskom planu Javne vatrogasne postrojbe grada Šibenika.

Financijskim planom Javne vatrogasne postrojbe grada Šibenika planiraju se i rashodi koji će se financirati iz vlastitih prihoda.

**Prihodi za posebne namjere**

**Članak 4.**

Prihodi za posebne namjere jesu prihodi čije su korištenje i namjena utvrđeni posebnim propisima, a koje Javna vatrogasna postrojba grada Šibenika ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena najmanja za koju se prikupljeni prihodi imaju utrošiti.

**Članak 5.**

Zakonom o proračunu određeno je da su namjenski prihodi i primici i pomoći, donacije, prihodi za posebne namjene, prihodi od prodaje ili zamjene imovine te naknade s naslova osiguranja.

Prihodi od donacija i drugi namjenski prihodi raspoređuju se i koriste isključivo na način i za namjenu koji je određen od donatora ili drugog izvora prihoda.

Javna vatrogasna postrojba grada Šibenika može ostvarivati i namjenske prihode od donacija fizičkih osoba, neprofitnih organizacija, trgovačkih društava i od ostalih subjekata izvan općeg proračuna za koje ugovorom nije utvrđena njihova namjena.

U slučaju da donator nije odredio namjenu doniranih sredstava, ista će se koristiti u svrhu potrebe vatrogasne djelatnosti i aktivnosti.

**Pomoći**

**Članak 6.**

Odredbe ovoga Pravilnika odnose se i na sredstva pomoći koje Javna vatrogasna postrojba grada Šibenika može ostvariti od inozemnih vlada i međunarodnih organizacija, institucija i tijela EU te subjekata unutar općeg proračuna.

**Opći prihodi i primici**

**Članak 7.**

Odredbe ovog Pravilnika odnose se i na sredstva proračuna, odnosno izvor financiranja Opći prihodi i primici u kojeg Javna vatrogasna postrojba grada Šibenika uključuje prihode koje ostvari iz proračuna Osnivača, a koji se planiraju u okviru podskupine Prihodi iz proračuna za financiranje redovne djelatnosti proračunskog korisnika.

Za prihode iz izvor financiranja Opći prihodi i primici namjena korištenja i rashodi utvrđuju se Proračunom Grada Šibenika i Financijskim planom Javne vatrogasne postrojbe grada Šibenika.

**Decentralizirana sredstva za vatrogasne postrojbe**

**Članak 8.**

Decentralizirano financiranje rashod za zaposlene te materijalne i financijske rashod javnih vatrogasnih postrojbi obuhvaća:

* Rashod za zaposlene;
* Materijalne rashode;
* Financijske rashode.

Udio iznosa za rashode za plaće u odnosu na ukupni minimalni financijski standard može iznositi najviše 90%, a udio za materijalne i financijske rashode mora iznositi najmanje 10% pripadnog ukupnog minimalnog financijskog standarda utvrđenog odlukom o minimalnim financijskim standardima, kriterijima i mjerilima za financiranje rashoda javnih vatrogasnih postrojbi.

**KORIŠTENJE VLASTITIH PRIHODA**

**Članak 9.**

Vlastiti prihodi i namjena trošenja planiraju se u Financijskom planu Javne vatrogasne postrojbe grada Šibenika i Proračunu Grada Šibenika po izvorima financiranja, programima i aktivnostima.

Vlastiti prihodu ostvareni obavljanjem osnovne i ostalih djelatnosti, donacije, pomoći i prihodi po posebnim propisima uplaćuju se na jedinstveni račun riznice Grada Šibenika.

Javna vatrogasne postrojba grada Šibenika, kao proračunski korisnik, može koristiti vlastite prihode poštujući sljedeća pravila:

* Ako su vlastiti prihodu naplaćeni u iznosu manjem nego što je planirano, mogu se preuzeti i plaćati obveze samo u visini stvarno uplaćenih prihoda, odnosno raspoloživih sredstava, sve u skladu sa Zakonom o proračunu;
* Ako su vlastiti prihodi naplaćeni u višem iznosu nego što je planirano, mogu se preuzeti i plaćati obveze iznad iznosa utvrđenih financijskim planom, za naknadno utvrđene aktivnosti i/ili programe, a do visine uplaćenih sredstava;
* Naplaćeni vlastiti prihodi koji nisu iskorišteni u prethodnoj godini prenose se u financijski plan za tekuću proračunsku godinu.

Javna vatrogasna postrojba grada Šibenika, kao proračunski korisnik, može koristiti namjenske prihode i primitke i pomoći, donacije, prihode za posebne namjene, prihodi od prodaje ili zamjene imovine, naknade s naslova osiguranja poštujući sljedeća pravila:

* Ako su prihodi za posebne namjene u proračun upućeni u nižem iznosu nego što je planirano, mogu se preuzeti i plaćati obveze samo u visini stvarno uplaćenih, odnosno raspoloživih sredstava;
* Uplaćene, a manje planirane pomoći, donacije i prihode za posebne namjene mogu se izvršavati iznad iznosa utvrđenih u proračunu, a do visine uplaćenih sredstava;
* Uplaćene i prenesene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima, uz prethodnu suglasnost Upravnog odjela za financije Grada Šibenika.

**Članak 10.**

Plaćanje predujmom može se ugovorit sukladno važećoj Odluci o izvršavanju Proračuna Grada Šibenika.

**Članak 11.**

Vlastiti prihodi Javne vatrogasne postrojbe grada Šibenika koristiti će se na sljedeći način:

* Za podmirenje materijalnih rashoda redovne djelatnosti za koju je registrirana,
* Za podmirenje rashoda za nabavu i održavanje nefinancijske imovine.

**PRAĆENJE VLASTITIH PRIHODA I IZVJEŠTAVANJE**

**Članak 12.**

Ravnatelj je odgovoran za naplatu vlastitih prihoda i prihoda za posebne namjene te za izvršavanje rashoda i izdataka u skladu s namjenama i dinamikom ostvarivanja proračunskih prihoda.

**Članak 13.**

Javna vatrogasna postrojba grada Šibenika je u obvezi dostavljati propisane financijske izvještaje s bilješkama Upravnom odjelu za financije Grada Šibenika, do isteka roka za predaju izvještaja nadležnoj instituciji.

Javna vatrogasna postrojba grada Šibenika je u obvezi dostavljati polugodišnje i godišnje izvještaje o izvršenju financijskog plana Upravnom odjelu za financije Grada Šibenika, u rokovima propisanim Zakonom o proračunu.

**PRIJELAZNE I ZAVRŠNE ODREDBE**

**Članak 14.**

Danom stupanja na snagu ovog Pravilnika prestaje vrijediti Pravilnik o ostvarivanju i načinu korištenja vlastitih prihoda ostvarenih od obavljanja djelatnosti i prihoda ostvarenih po drugim osnovama od 30. prosinca 2020. godine (KLASA: 011-02/20-02/04, URBROJ: 2182/01-7-1-03-20-1).

**Članak 15.**

Ovaj Pravilnik stupa na snagu osmog dana od dana objave, a objavljuje se na oglasnoj ploči Javne vatrogasne postrojbe grada Šibenika.

Izmjene i dopune ovog Pravilnika vrše se na način i po postupku za njegovo donošenje.

Tumačenje odredbi ovog Pravilnika daje predsjednik Vatrogasnog vijeća.

KLASA: 007-02/25-01/02

URBROJ: 2182-1-55-03-25-1

U Šibeniku, 31. siječnja 2025.

**JAVNA VATROGASNA POSTROJBA**

**GRADA ŠIBENIKA**

**VATROGASNO VIJEĆE**

**PREDSJEDNIK**

**Tomislav Banovac**

Ovaj Pravilnik objavljen je dana 31. siječnja 2025. godine na oglasnoj ploči Javne vatrogasne postrojbe grada Šibenika i stupio na snagu dana 08. veljače 2025. godine.

**JAVNA VATROGASNA POSTROJBA**

**GRADA ŠIBENIKA**

**VATROGASNO VIJEĆE**

**PREDSJEDNIK**

**Tomislav Banovac**